ROZHODNUTIE RADY
zo 14. septembra 2009,
ktorým sa mení a dopĺňa rozhodnutie 1999/70/ES o externých audítoroch národných centrálnych bánk, pokiaľ ide o externého audítora Národnej banky Slovenska
(2009/710/ES)
RADA EURÓPSKEJ ÚNIE,
so zreteľom na Protokol o štatúte Európskeho systému centrálnych bánk a Európskej centrálnej banky pripojený k Zmluve o založení Európskeho spoločenstva, a najmä na jeho článok 27.1.,
so zreteľom na odporúčanie Európskej centrálnej banky ECB/2009/14 z 25. júna 2009 Rade Európskej únie o externom audítorovi Národnej banky Slovenska (1),
keďže:
(1)
Účty Európskej centrálnej banky (ECB) a národných centrálnych bánk Eurosystému overujú nezávislí externí audítori odporúčaní Radou guvernérov ECB a schválení Radou Európskej únie.
(2)
Slovensko prijalo jednotnú menu 1. januára 2009 podľa článku 1 rozhodnutia Rady 2008/608/ES z 8. júla 2008 v súlade s článkom 122 ods. 2 zmluvy o prijatí jednotnej meny Slovenskom 1. januára 2009 (2).
(3)
Podľa článku 38 zákona o Národnej banke Slovenska sa od 1. januára 2009 ročná účtovná závierka Národnej banky Slovenska overuje v súlade s článkom 27 Štatútu Európskeho systému centrálnych bánk a Európskej centrálnej banky.
(4)
Rada guvernérov ECB odporučila Rade, aby schválila spoločnosť Deloitte Audit s. r. o. ako externého audítora Národnej banky Slovenska na finančný rok 2009.
(5)
Je vhodné postupovať podľa odporúčania Rady guvernérov ECB a zodpovedajúcim spôsobom zmeniť a doplniť rozhodnutie 1999/70/ES (3),
ROZHODLA TAKTO:
Článok 1
V článku 1 rozhodnutia 1999/70/ES sa dopĺňa tento odsek:
„16. Týmto sa spoločnosť Deloitte Audit s. r. o. schvaľuje ako externý audítor Národnej banky Slovenska na finančný rok 2009.“
Článok 2
Toto rozhodnutie sa oznámi Európskej centrálnej banke.
Článok 3
Toto rozhodnutie sa uverejní v Úradnom vestníku Európskej únie.
V Bruseli 14. septembra 2009